كتلقى شي مول الزريعة خدام فشي قنت وتعرف ودار كليان، شوية كيجي واحد يحل جنبو من بعد واحد آخر كيحل قبالتو حتى ماكيبقى تاواحد فيهم خدام، نفس شي مع المحلبة والقهوة ولافاج والسناك، غير كيبدى شيل افاج في الحومة ويخدم كيتبعوه تلاتين كتدوز واحد العامين كيبدى السدان حتى كيبقاو غير دوك الحرايفية نيت، وغير دوك العيالات لي كيحلو كاراج ويديرو فيه فران ويبداو يقادو الخبز والحلويات حتى هوما غير تحل وحدة يتبعوها لخريين، حقا كل واحد ورزقو والمنافسة مزيانة للشاري الثمن كينقص والجودة كتطلع، ولكن السؤال هو علاش مكاينش إبداع وأفكار جديدة في المشاريع الصغيرة، كاين غير الحضية والمعاندة وفي اللخر كولشي كيولي مهرس عوض رابحين، شد أي حومة جديدة وراقبها شي عامين أو كثر وحسب شحال من بقال لي فتح جديد ودوز مدة قصيرة وعاود سد، وكذلك شحال من مخبزة ومحلبة ولافاج وقهوة، كتلقى نفس الكاراج كيحل فيه سناك كيدوز شوية كيسد، كيجي واحد آخر ويبدل ليه الصباغة ويزوقوا ويعاود يحل ولكن بنفس المنتوج العبيط لا تجديد فاست فود وبنفس الثمن وبنفس الردائة وبلا جودة ومع ذلك كيكون عندو أمل ويقين أنه غادي يطفرو وطبعا كيعاود يسد لأنه ماجاب حتى شي جديد. في بداية الألفينات فاش بداو القهاوي الكبار كينتاشرو في المغرب خصوصا طنجة مراكش كازا كانو الناس كيقولوا هادشي تبييض الأموال ومنعرف شنو، ولكن حاليا هاد الطريقة الفيروسية ديال إنتشار السناكات آشمن تبييض غادي يكون فيها باش يبررها من غير غباء صحابها وضيق الأفق ديالهم، طبعا الإنسان راه كيفرح فاش كيشوف شباب دارو مشروع ونجح ليهم وتحركات معاهم القضية، ولكن فاش كتشوفهم دارو مشروع باين غادي يفشل من النهار اللول هنا راه كيبقاو فيك، وكنحاول نفهم حتى العقلية ديالهم كي دايرة، كيفاش كيعطيك دماغك أنك تشوف قبالتك في الجهة لخرى جوج سناكات حالين عندهم تقريبا نفس المنتوج وجنبهم كزار داير البلانشة، وجنبهم شواية وبيناتهم محلبة، وتجي نتا وتزيد قبالتهم سناك واحد آخر، بلا حتى ماتجيب حتى حاجة جديدة راه باينة غادي تخسر وغادي تسد وتبيع الماتريال. حقا كاين الحرايفية لي كيشدو المحال يكون مردوم خاص غير يكون في الموقع ويخدموه مزيان ويكبروه ويديرو منو الفلوس، ولكن هادو راه قلال حيت هادو حرايفية وفنانة وكيجيبو حاجة جديدة، حنا نيت كان عندنا حانوت وعطيناه لواحد دار فيه سناك خدم شوية ولكن مازططش، من بعد شدو واحد آخر حرايفي ديال بصح بنفس الماتريال ونفس الموقع ولكن الإظافة كانت هي واحد التخليطة عندو فيها شي عطرية خاصة والشحمة وبيها كيصاوب الطورطية خونا خدم مخير ودار الدار والطوموبيل غير من داك المحال ولكن كيخدم ليل ونهار وعندو قالبو، أما الأغلبية راه غير الحضية والمعاندة وإنعدام الإبداع والتفكير وبحال الى تالفة بيهم الوقت وكيديرو غير الساهلة، كتلقى زنقة مكتخرجش ماكتدوز عمال ماجات حدا شي سونطردابيل أو إدارة أو مدرسة كبيرة، وا والو فقط حومة كيجيو الناس ينعسو فيها بالعشية وفي الصباح يمشيو لخدمتهم مكيدوزو حتى من حداه يشوفو آش عندو وكيحل فيها سناك ويدير صفحة في الفايس والإفتتاح بالدقايقية بحال الى غادي يكون عند وشي منتوج أول مرة في المغرب، في اللخر كتلقى عندوا لفريت والدجاج في العيش مسميهم تاكوس وصوص بيغي، ويقول حتى هو جربنا ولكن البلاد معطتناش. 
كيفاش كيعطيك دماغك أنك تشوف قبالتك جوج سناكات عندهم تقريبا نفس المنتوج وجنبهم كزار داير البلانشة، وجنبهم شواية وبيناتهم محلبة وغير كينشو الذبان وتجي نتا وتزيد قبالتهم سناك واحد آخر، بلا حتى حاجة جديدة راه باينة غادي تخسر وغادي تسد وتبيع الماتريال